Peter Christian Frølich

Peter Christian Frølich (født 1987) er en norsk politiker (H). Han har vært innvalgt på Stortinget fra Hordaland siden 2013, og var leder av Stortingets kontroll- og konstitusjonskomité i perioden 2021–2025. Fra 2025 er han medlem av Stortingets utenriks- og forsvarskomité. Han ble medlem av Høyres arbeidsutvalg i 2025.

 Bakgrunn 
Han er sønn av advokat Peter Frølich og lege Karin Wold Frølich, sønnesønn av konsernsjef og motstandsmann Peter Frølich samt fetter av Høyre-politikerne Jens Frølich Holte og Jacob Mæhle. Peter Christian Frølich har to barn.

Han har gått på Bergen Handelsgymnasium, hvor han også var elevrådsleder. Frølich tjenestegjorde som militærpoliti i førstegangstjenesten. I studietiden arbeidet han som underviser, vekter og sjåfør. Han har mastergrad i rettsvitenskap fra Universitetet i Bergen fra 2012, og jobbet som advokatfullmektig i Kluge Advokatfirma DA i Bergen frem til han ble valgt inn på Stortinget i 2013.

 Politikk 
Han var medlem av Bergen bystyre i perioden 2011–2015. I perioden 2011–2013 som fraksjonsleder i komiteen for oppvekst. Han har også vært viseformann i Hordaland Unge Høyre 2008–2010, formann i Bergens Unge Høyre 2010–2012, politisk rådgiver for byrådet i Bergen kommune 2010–2011 samt medlem av Unge Høyres sentralstyre 2012–2014. Som lokalpolitiker arbeidet han blant annet for å legge bybanens trasé mot Åsane i tunnel under sentrum, i stedet for å la den gå over Bryggen.

Fra 2016 til 2018 var han leder i Hordaland Høyre.

I stortingsperioden 2017 til 2021 var Frølich Høyres justispolitiske talsperson. I denne perioden forhandlet han frem en ny domstolsreform som reduserte antallet tingretter fra 60 til 23. Frølich har medvirket til å etablere Gestapomuseet i Bergen og museum i Espeland fangeleir. Frølich ble nominert på 3. plass for Høyre i Hordaland valgkrets foran stortingsvalget 2021. I oktober 2021 ble han leder av Stortingets kontroll- og konstitusjonskomité. Frølich driver podcasten «Stortingsrestauranten» sammen med Henrik Asheim og Tina Bru. 

 Stortingskomiteer 
 2013–2017 medlem av Stortingets justiskomité
 2017–2021 andre nestleder av Stortingets justiskomité
 2021–2025 leder av Stortingets kontroll- og konstitusjonskomité
 2025– medlem av Stortingets utenriks- og forsvarskomité

 Fritt Ukraina 
I oktober 2022 var Frølich en av grunnleggerne av organisasjonen Fritt Ukraina, en frivillig organisasjon som samler inn utstyr til de ukrainske styrkene som kjemper i krigen i Ukraina. Utstyret som samles inn kjøres av frivillige til Ukraina, noe Frølich har gjort flere ganger. Han er også organisasjonens styreleder. Han har reist 16 ganger til frontlinjen i Ukraina med forsyninger til soldatene (per oktober 2025).

 Utmerkelser 
Frølich ble i 2023 tildelt 3. klasse av Ukrainas fortjenstorden. Den ble tildelt av Ukrainas president Volodymyr Zelenskyj for «betydelig personlig bidrag til styrking av mellomstatlig samarbeid, støtte til suverenitet og territoriell integritet i Ukraina, og popularisering av den ukrainske staten i verden». I 2024 ble Frølich tildelt Ukrainas nasjonale militærakademis æresmedalje og Forsvarsdepartementet i Ukrainas medalje «Defender of Ukraine».

 60px Hærens vernedyktighetsmedalje (2007)
 60px 3. klasse av Ukrainas fortjenstorden (2023)
 60px «Forsvarer av Ukraina» (2024)
 60px Ukrainas nasjonale militærakademis æresmedalje (2024)

 Referanser 

 Eksterne lenker 



Kategori:Stortingsrepresentanter fra Høyre
Kategori:Stortingsrepresentanter for Hordaland
Kategori:Stortingsrepresentanter 2013–2017
Kategori:Stortingsrepresentanter 2017–2021
Kategori:Stortingsrepresentanter 2021–2025
Kategori:Høyre-politikere i Hordaland
Kategori:Lokalpolitikere i Bergen
Kategori:Tillitsvalgte i Unge Høyre
Kategori:Norske jurister
Kategori:Personer fra Bergen kommune